Parempoolset ja vasakpoolset maailmavaadet eristavad paljud asjad.  Üheks erisuseks on see, et kui parempoolsed lähtuvad loomulikest (objektiivsetest) reeglitest nii looduses, majaduses,  inimsuhetes kui ka ühiskonna juhtimises, siis vasakpoolsed jutustavad õuduslugusid lihtinimeste kurnajatest, rahamaailma vereimejatest (kellest on vaja lahti saada), pajatavad võrdsusest, vendlusest, sotsiaalse-, majandusliku-, sugudevahelise jne võrdsuse vajadusest ... ehk ideaalidest, mille saavutamise teed pole kunagi suutnud keegi veel üles leida.    Kuivõrd vasakpoolsete varasemad (leitud) teed on kõik ummikusse jooksnud - olgu siis alates Marxismi idealismist, lõpetades natsionaalsotsialistliku  Saksamaa ja sotsialistliku venemaa viimastest meeleheitlikest võitlustest rassivaenlase või klassivaenlasega, siis on vasakpoolsete uued teed olnud üsna tasased. Eelkõige ronitakse sotsiaaldemokraatia nime ja demokraatia sildi all kapitalistlikesse võimustruktuuridesse, viimaseid seest õõnestades või vahetevahel tehakse lärmi ka püssi- ja ussirohuga.  Oma utoopiate kehtestamise nimel on vasakpoolsete äärmuslikud tiivad valmis hävitama ühiskonna heaolu, turvatunde ja riskima iseenda ning seltsimeeste  eludega.    Lärmitegemise osas on tavaliselt eesrinnas nn "mässav noorsugu", kes tegelikult maailma asjadest ja nende käivitusmehhanismidest ei ööd ega mütsi jaga. Vasakpoolsed jõud on juba sadu aastaid kasutanud kergelt mõjutatavat, arenevat ja kasvavat noorsugu oma tegevuse mootorikütusena.  Noorsoo ärakasutamise osas on veel "tore" ju ka see, et noored on üsna altid kasutama oma veendumuste (loe: neisse sisendatud uskumuste) kaitseks igasuguseid äärmuslikke vahendeid - alates lihtsamatest  varavastastest tegudest kuni päris relvade kasutamiseni välja.  Esimeseks märklauaks piire kompavale ning mässavale teismeliste massile on alati olnud konservatiivsust, arenenud kultuuri, tavasid ja kombeid kaitsvad institutsioonid e. need, kes maailmaavastamist ning -tunnetamist õppivaid noori hurjutavad-keelavad-käsevad ja hoiatavad.    Anarhistid, kui põhimõttelised igasuguse reguleerituse ja korrastatuse vastased pole siinjuures erandid. Eks eeltoodud kirjeldus võib olla üheks põhjuseks,  miks tänane Delfi küsib - kas Kreeka rahvuslaste büroo õhkisid vasakäärmuslased?    Mis seal siis toimus? Toimus see, et pealinna Ateena keskosas pandi täna hommikul rahvuslaste organisatsiooni Chrysi Avyi (Kuldne Koidik - toim) kontori ees plahvatama mingi suhteliselt tugevatoimeline lõhkekeha.    Isevalmistatud lõhkekeha plahvatas kell 8.45 ja tekitas hoonele materiaalset kahju. Keegi intsidendis viga ei saanud. Plahvatus toimus Ateena populaarse keskväljaku Omonoia lähistel,  teatab agentuur RIAN.    Täpselt 22 minutit enne terrorirünnakut helistas kohalikku ajalehte Eleftherotypia tundmatu, kes nõudis terve tänava evakueerimist. Ateena politsei sulges selle peale terve rajooni, mis on tööpäevade hommikutel väga rahvarohke.    Agentuur Xinhua teatel on see tavaline praktika vasakäärmuslaste, anarhistide ja teiste Kreekas tegutsevate terrorirühmituste puhul.    Kontorihoone kuuendal korrusel toimunud plahvatuse lööklaine purustas naabermajade aknad.  Sündmuskohal töötavad endiselt sapöörid ja politsei terrorismivatsase ameti ohvitserid.    Agentuur märgib, et siiani pole keegi endale selle plahvatuse eest veel vastutust võtnud. Politsei kogub sündmuskohalt tõendusmaterjali, mis võiks anda vihjeid süüdlaste kohta.    Kreeka valitsuse kõneisik Georgios Petalotis on Ateena kesklinnas toimunud rünnaku juba hukka mõistnud.        Allikas: DELFI.ee